b"\n_START_ARTICLE_\nClarence Darrow\n_START_PARAGRAPH_\nClarence Seward Darrow (18. aprillil 1857 Kinsmani asula, Trumbulli maakond, Ohio \xe2\x80\x93 13. m\xc3\xa4rts 1938 Chicago) oli USA advokaat._NEWLINE_Tema tuntuimad kohtuasjad olid teismeliste m\xc3\xb5rvarite Leopoldi ja Loebi kaitsmine 1924 ning Scopesi kohtuasi, milles k\xc3\xbcsimuse all oli evolutsiooni \xc3\xb5petamise \xc3\xb5igusp\xc3\xa4rasus Tennessee osariigis 1925. M\xc3\xb5lemad mainitud kohtuasjad Darrow kaotas._NEWLINE_Clarence Darrow oli Amirus ja Emily Darrow poeg. Tema isa oli abolitsionist ja tema ema oli nais\xc3\xb5iguslane._NEWLINE_Ta \xc3\xb5ppis Michigani juurak\xc3\xb5rgkoolis ja 1878 sai ta Ohios advokaadiks. Peatselt kolis ta Chicagosse ja asus t\xc3\xb6\xc3\xb6le raudtee-ettev\xc3\xb5tte juristina. 1894 otsustas ta poolt vahetada ja kaitses USA raudteelaste ameti\xc3\xbchingujuhti Eugene V. Debsi, kes oli organiseerinud Pullmani streigi. Ameti\xc3\xbchingutegelasi kaitses ta suurkompaniide vastu veel mitu korda._NEWLINE_1895 esines ta oma esimeses m\xc3\xb5rvaprotsessis, kaitstes Patrick Eugene Prendergasti, kes oli m\xc3\xb5rvanud Chicago linnapea Carter Harrisoni. Darrow kaitse rajanes v\xc3\xa4itele, et Prendergast olevat hull, kuid kohus tunnistas tolle s\xc3\xbc\xc3\xbcdivaks ja mees hukati samal aastal. Darrow' viiek\xc3\xbcmne m\xc3\xb5rvaprotsessi hulgas oli see ainus, kus tema kaitsealune hukati._NEWLINE_Leopold ja Loeb olid kaks v\xc3\xa4ga intelligentset noormeest j\xc3\xb5ukatest Chicago peredest, keda s\xc3\xbc\xc3\xbcdistati 14-aastase poisi Bobby Franksi tapmiseks. Leopold ja Loeb olevat seda teinud sellep\xc3\xa4rast, et uskusid endid olevat Nietsche kirjeldatud superinimesed, kelle kohta ei kehti harilikud seadused, ja et nad olevat soovinud sooritada t\xc3\xa4iuslikku m\xc3\xb5rva. M\xc3\xb5lemad m\xc3\xb5isteti eluks ajaks vangi._NEWLINE_Doktor Ossian Sweet oli neeger, kes ostis maja linnaossa, mille teised elanikud olid valged. Rassistid p\xc3\xbc\xc3\xbcdsid tema peret kodust v\xc3\xa4lja ajada ja tungisid j\xc3\xb5uguna tema koju, kus \xc3\xbcks valge mees lasti maha. 11 neegrit vahistati m\xc3\xb5rvas\xc3\xbc\xc3\xbcdistusega. Darrow kaitses neid. Tema s\xc3\xb5nul oli m\xc3\xb5rvas\xc3\xbc\xc3\xbcdistus puhas eelarvamus. Kui neegrij\xc3\xb5uk oleks proovinud valget peret oma kodust v\xc3\xa4lja ajada ja too \xc3\xbche neegri tapnud, poleks keegi valgeid s\xc3\xbc\xc3\xbcdistanud, vaid Darrow s\xc3\xb5nul oleks neile autasu antud. Darrow viimane s\xc3\xb5na kestis 7 tundi ja k\xc3\xb5ik neegrid m\xc3\xb5isteti \xc3\xb5igeks."